En 70-årig dement mand forsvandt fra Gigantium midt under onsdagens håndboldkamp og blev først fundet natten til torsdag af en hundepatrulje.

En 70-årig dement mand forsvandt sporløst fra Gigantium i pausen mellem Aalborg Håndbold og KIF Kolding København, der blev spillet onsdag aften. Manden blev herefter meldt savnet af sin søn, hvilket udløste en større eftersøgning med helikopter og hunde, oplyser Nordjyllands Politi i en pressemeddelelse. Den 70-årige blev først fundet igen cirka klokken 3.00 om natten af en hundepatrulje på en større ejendom, der ligger i umiddelbar nærhed af Gigantium og bruges som lager. - Manden har det efter omstændighederne godt og blev kørt hjem til familien, skriver Nordjyllands Politi. Aalborg Håndbold vandt i øvrigt kampen over KIF Kolding København 38-30.